曹倜
徐漱珊封翁六十寿诗百韵
当代师儒望，文星应寿昌。宦情轻俗吏，逸兴付诗囊。矍铄精神固，优游茀禄长。悬弧徵瑞霭，赐杖荷恩光。系出旄车族，声高翰墨场。才华嗤袜线，学业富巾箱。意气殊窥管，功名薄钓璜。潜心尝蔗味，早岁撷芹芳。食饩名先立，明经道益彰。同怀均爽垲，妙手擅文章。潘锦离词艳，江花入梦香。奇思新壁垒，健笔固金汤。邺制追风雅，班薰可颉颃。字如兵甲铸，才岂斗升量。杼柚胸中运，烟云腕下忙。百篇觇蕴藉，万顷著汪洋。黄绢题辞古，青莲得句狂。思饶驴背上，理析鼠毫芒。体偶参台阁，胎原仿柏梁。性灵双管下，慧业一编藏。绣虎功先擅，雕虫技孰妨。印泥鸿有爪，刻石凤成行。迹幻形摹鸟，书工帖换羊。双钩清点画，八法写琳琅。大笔垂飞白，奇姿拭硬黄。隶精秦汉晋，法备卫钟王。红篆文原别，青藤格异常。淡描和靖趣，巧绘寿阳妆。园作高贤宅，门题处士庄。幽闲梅号癖，清净佛为肠。烹茗来林下，焚香夹水傍。名花时灌溉，益友共徜徉。大器连珠树，奇才织锦裳。清谈珠唾落，雅度玉山方。种德浮闾里，娱亲感上苍。分金犹古道，斗酒即仙乡。乐善身先导，施仁任独当。天心宏爱育，俗态绝炎凉。不惜囷倾粟，何期树爱棠。恤嫠恩自厚，保赤视如伤。困每苏鱼辙，饥还散鹜粮。庇寒开广厦，渡众有慈航。食客谁弹铗，同侪孰乞浆。运筹方借箸，采蕨岂承筐。邻里云霓慰，灾区雨露霶。济施周远迩，耕凿免流亡。毣毣期无倦，拳拳恐未遑。亲疏无异视，甘苦愿同尝。祠已长生建，碑应众口详。一庐惟洒落，群寇忽狓猖。风鹤纷吴赵，沙虫满梓桑。重围穷鹿铤，伏莽尽鸱张。内地惊无备，坚城虑失防。军书传叠叠，露布睹煌煌。百战争驰骤，千言倚赞襄。荐贤丹陛近，从事白眉良。宏论侔班马，奇谋比杜房。谈兵登幕府，草疏达朝堂。奏凯君颜霁，平戎壮志偿。汉军觇拔帜，江岸快移艎。泽靖宵无雁，烽销路净狼。河山恢带砺，剑戟敛锋芒。勋业新铭鼎，乾坤旧震硠。鸿逵仪可用，虎帷策曾商。丕绩蒙嘉乃，天威懔肃将。殊猷清玉宇，温诏拜金阊。兢述经纶伟，交称气节强。衡材堪牧令，特达卜圭璋。雄略垂青简，劳心拟赤鲂。成章看倚马，得志快腾骧。翠羽头衔耀，鸾纶姓氏扬。理烦辞荐牍，避热趣归装。淡泊安儒素，徵求却庙廊。鸣琴阶许进，秉铎愿难忘。转瞬膺铨选，先声颂吉康。讲帷推领袖，冷署任回翔。道学严矜式，经师树表坊。奇书搜艺圃，古籍备曹仓。教本由于养，柔还克以刚。人材资训迪，文运赖扶匡。浴德开风化，嘘枯润雨旸。分廉新殿宇，立法去苞稂。寒畯蒙培植，名流许激昂。菁莪赓雅什，桃李列门墙。朗朗栽桢干，雍雍盛党庠。志高怀鉴曲，行洁赋沧浪。作室崇根本，齐家肃纪纲。至情敦棣萼，同气梦池塘。风月无今古，门庭有善良。燕贻应弗替，鲤训抑何臧。子并无双士，官迁列宿郎。石摩麟有种，笏卜象盈床。多祜徵三祝，蕃釐集百祥。人奇文潞国，天眷郭汾阳。花甲筵初敞，林壬福不唐。耆英宜入画，嘉客竞吹簧。帝诰频申命，篯年正未央。凤辉殷企仰，鹭堠阻趋跄。冈阜倾心颂，云天引领望。百龄遥献嘏，俚句侑称觞。